Matul l-aħħar ġimgħat, il-Kunsill ħa għadd ta' deċiżjonijiet biex jirrispondi għall-kriżi attwali tal-migrazzjoni. L-iskala tal-flussi migratorji wriet il-ħtieġa li l-kondiviżjoni tal-informazzjoni tkun aktar ikkoordinata. Għalhekk, fit-30 ta' Ottubru 2015 il-Presidenza Lussemburgiża ddeċidiet li tattiva Arranġamenti Integrati għal Tweġiba Politika f'Sitwazzjonijiet ta' Kriżi (IPCR) fil-"modalità ta' kondiviżjoni tal-informazzjoni". L-għan huwa li jiġi sorveljat l-iżvilupp tal-flussi migratorji, biex jingħata appoġġ għat-teħid tad-deċiżjonijiet u biex il-miżuri miftiehma jiġu implimentati aħjar. Taħt il-modalità ta' kondiviżjoni tal-informazzjoni, l-istati membri u l-istituzzjonijiet kif ukoll l-aġenziji rilevanti tal-UE huma mitluba jikkondividu kontinwament informazzjoni aġġornata dwar is-sitwazzjoni fuq il-post permezz ta' pjattaforma komuni fuq l-internet. Il-Kummissjoni u s-SEAE ser jipprovdu analiżi integrata fuq bażi regolari tal-informazzjoni pprovduta sabiex tiffaċilita t-teħid komuni ta' deċiżjonijiet u tweġiba għall-kriżi kkoordinata bejn l-istati membri. L-Arranġamenti Integrati tal-UE għal Tweġiba Politika f'Sitwazzjonijiet ta' Kriżi (IPCR) isaħħu l-kapaċità tal-Unjoni Ewropea li tieħu deċiżjonijiet malajr meta tiffaċċja kriżijiet kbar li jeħtieġu reazzjoni fil-livell politiku tal-UE. Dawn ġew approvati fil-25 ta' Ġunju 2013 mill-Kunsill tal-Unjoni Ewropea. L-arranġamenti tal-IPCR huma flessibbli u skalabbli, u għaldaqstant jippermettu reazzjoni mfassla apposta fil-livell politiku tal-UE u jipprovdi l-appoġġ neċessarju mill-istituzzjonijiet u s-servizzi tal-UE fil-kuntest ta' kriżi u l-evoluzzjoni tagħha. Jagħmlu użu sħiħ mis-sinerġiji bejn il-partijiet interessati u r-riżorsi, l-istrutturi, u l-kapaċitajiet eżistenti. L-arranġamenti tal-IPCR huma bbażati fuq il-prinċipju tas-sussidjarjetà, u jirrispettaw b'mod sħiħ ir-responsabbiltajiet tal-istati membri f'sitwazzjoni ta' kriżi. Ma jiħdux post arranġamenti eżistenti fil-livell settorjali. Aktar informazzjoni dwar l-IPCR It-tiftix ta' soluzzjonijiet għal pressjonijiet migratorji (informazzjoni ġenerali)